CELEX: 32011D0674
Language: lt
Date: 1318377600000
Title: 2011 m. spalio 12 d. Komisijos įgyvendinimo sprendimas, kuriuo dėl tam tikrų infekciniu galvijų rinotracheitu neužkrėstų Vokietijos administracinių regionų statuso iš dalies keičiamas Sprendimas 2004/558/EB (pranešta dokumentu Nr. C(2011) 7165) Tekstas svarbus EEE

13.10.2011   
            
            
               LT
            
            
               Europos Sąjungos oficialusis leidinys
            
            
               L 268/17
            
         KOMISIJOS ĮGYVENDINIMO SPRENDIMAS
   2011 m. spalio 12 d.
   kuriuo dėl tam tikrų infekciniu galvijų rinotracheitu neužkrėstų Vokietijos administracinių regionų statuso iš dalies keičiamas Sprendimas 2004/558/EB
   (pranešta dokumentu Nr. C(2011) 7165)
   (Tekstas svarbus EEE)
   (2011/674/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1964 m. birželio 26 d. Tarybos direktyvą 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (1), ypač į jos 9 straipsnio 2 dalį ir 10 straipsnio 2 dalį,
   kadangi:
   
               (1)
            
            
               Direktyvoje 64/432/EEB nustatytos Sąjungos vidaus prekybos galvijais taisyklės. Jos 9 straipsnyje nustatyta, kad valstybė narė, kurioje vykdoma privaloma nacionalinė vienos iš jos E priedo II dalyje išvardytų užkrečiamųjų ligų kontrolės programa, šią programą gali teikti Komisijai patvirtinti. Į tą sąrašą įtrauktas infekcinis galvijų rinotracheitas. Infekciniu galvijų rinotracheitu apibūdinami ryškiausi infekcijos, kurią sukelia 1 tipo galvijų herpeso virusas (BHV1), klinikiniai simptomai;
            
         
               (2)
            
            
               Direktyvos 64/432/EEB 9 straipsnyje taip pat apibrėžtos papildomos garantijos, kurios gali būti taikomos Sąjungos vidaus prekybai;
            
         
               (3)
            
            
               be to, Direktyvos 64/432/EEB 10 straipsnyje nustatyta, kad jeigu valstybė narė laiko savo teritoriją ar teritorijos dalį neužkrėsta viena iš šios direktyvos E priedo II dalyje nurodytų užkrečiamųjų ligų, ji turi Komisijai pateikti atitinkamus patvirtinamuosius dokumentus. Šiame straipsnyje taip pat apibrėžiamos papildomos garantijos, kurios gali būti taikomos Sąjungos vidaus prekybai;
            
         
               (4)
            
            
               2004 m. liepos 15 d. Komisijos sprendimu 2004/558/EB dėl Tarybos direktyvos 64/432/EEB dėl papildomų Bendrijos galvijų vidaus prekybos garantijų, susijusių su infekciniu galvijų rinotracheitu, ir infekcijos likvidavimo programų, pateiktų atitinkamų valstybių narių, patvirtinimo įgyvendinimo (2) patvirtintos BHV1 infekcijos kontrolės ir likvidavimo programos, kurias pateikė šio sprendimo I priede išvardytos valstybės narės dėl šiame priede išvardytų regionų ir kurioms pagal Direktyvos 64/432/EEB 9 straipsnį taikomos papildomos garantijos;
            
         
               (5)
            
            
               be to, Sprendimo 2004/558/EB II priede nurodyti valstybių narių regionai, kurie laikomi neužkrėstais BHV1 ir kuriems pagal Direktyvos 64/432/EEB 10 straipsnį taikomos papildomos garantijos;
            
         
               (6)
            
            
               šiuo metu visi Vokietijos regionai, išskyrus Bavarijos federalinės žemės Aukštutinio Pfalco, Aukštutinės Frankonijos, Vidurinės Frankonijos ir Žemutinės Frankonijos administracinius regionus (Regierungsbezirke Oberpfalz, Oberfranken, Mittelfranken ir Unterfranken), yra išvardyti Sprendimo 2004/558/EB I priede. Šie keturi Bavarijos federalinės žemės administraciniai regionai laikomi neužkrėstais BHV1, todėl jie šiuo metu išvardyti to sprendimo II priede;
            
         
               (7)
            
            
               šiuo metu Vokietija pateikė prašymą, kad likę Bavarijos federalinės žemės administraciniai regionai Aukštutinė Bavarija, Žemutinė Bavarija ir Švabija (Regierungsbezirke Oberbayern, Niederbayern ir Schwaben) būtų laikomi neužkrėstais BHV1 ir kad šiems administraciniams regionams būtų suteiktos papildomos garantijos pagal Direktyvos 64/432/EEB 10 straipsnį;
            
         
               (8)
            
            
               įvertinus šios valstybės narės pateiktus patvirtinamuosius dokumentus, šie trys BHV1 neužkrėsti administraciniai regionai turėtų būti išbraukti iš Sprendimo 2004/558/EB I priedo ir įtraukti į to sprendimo II priedą, ir šiems administraciniams regionams turėtų būti taikomos papildomas garantijos pagal Direktyvos 64/432/EEB 10 straipsnį;
            
         
               (9)
            
            
               todėl Sprendimas 2004/558/EB turėtų būti atitinkamai iš dalies pakeistas;
            
         
               (10)
            
            
               šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Sprendimo 2004/558/EB I ir II priedai pakeičiami šio sprendimo priedo tekstu.
   2 straipsnis
   Šis sprendimas skirtas valstybėms narėms.
   
      Priimta Briuselyje 2011 m. spalio 12 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL 121, 1964 7 29, p. 1977/64.
   
      (2)  OL L 249, 2004 7 23, p. 20.
   
      PRIEDAS
      „
            I PRIEDAS
            
                        Valstybės narės
                     
                     
                        Valstybių narių regionai, kuriems taikomos papildomos garantijos dėl infekcinio galvijų rinotracheito pagal Direktyvos 64/432/EEB 9 straipsnį
                     
                  
                        Čekijos Respublika
                     
                     
                        Visi regionai
                     
                  
                        Vokietija
                     
                     
                        Visi regionai, išskyrus Bavarijos federalinę žemę
                     
                  
                        Italija
                     
                     
                        Friulio-Venecijos Džulijos (Friuli Venezia Giulia) autonominis regionas
                        Trento autonominė provincija
                     
                  
         
            II PRIEDAS
            
                        Valstybės narės
                     
                     
                        Valstybių narių regionai, kuriems taikomos papildomos garantijos dėl infekcinio galvijų rinotracheito pagal Direktyvos 64/432/EEB 10 straipsnį
                     
                  
                        Danija
                     
                     
                        Visi regionai
                     
                  
                        Vokietija
                     
                     
                        Bavarijos federalinė žemė
                     
                  
                        Italija
                     
                     
                        Bolcano (Bolzano) provincija
                     
                  
                        Austrija
                     
                     
                        Visi regionai
                     
                  
                        Suomija
                     
                     
                        Visi regionai
                     
                  
                        Švedija
                     
                     
                        Visi regionai
                     
                  “